Diari Oficial de la Generalitat Valenciana


Sumari del DOGV 9989, del 21-11-2024 (2024/12431)

RESOLUCIÓ de 18 de novembre de 2024, de la Direcció General, per la qual s'acorda l'ampliació de diversos terminis en els processos selectius en tramitació.
------------------------------------------------------------------------------------------------------------------------------------------------------------

### Dades del document

Número de DOGV
:   9989

Data del DOGV
:   21-11-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/12346

CVE
:   YLQB-W-7428-17660

Data del document
:   18-11-2024

Organisme emissor
:   Institut Valencià de Cultura

Tipus de document
:   Resolució

Descriptors 

:   * desastre natural

L'article 55.3 de la Llei 4/2021, de 16 d'abril, de la funció pública valenciana, en relació amb l'apartat II.1 de la Resolució de 27 d'abril de 2022, del conseller d'Hisenda i Model Econòmic, per la qual es dicten instruccions i es disposa la publicació del VI Acord de la Comissió de Diàleg Social del Sector Públic Instrumental de la Generalitat, relatiu a criteris generals d'aplicació a les ofertes d'ocupació pública i les seues convocatòries, a les borses d'ocupació temporal, així com als processos d'estabilització derivats de la Llei 20/2021, de 28 de desembre, de mesures urgents per a la reducció de la temporalitat en l'ocupació pública, en el sector públic instrumental de la Generalitat, establix que les proves realitzades en el marc de les convocatòries d'ocupació pública de l'entitat hauran d'estar finalitzades en el termini d'un any a comptar des de la mencionada convocatòria.

Així mateix, l'article 2.1 de Llei 20/2021, de 28 de desembre, de mesures urgents per a la reducció de la temporalitat en l'ocupació pública establix que la resolució dels processos selectius d'estabilització previstos en la mencionada llei haurà de finalitzar abans del 31 de desembre de 2024.

Per resolucions de la Direcció General de l'Institut Valencià de Cultura (IVC) es van convocar diferents processos de concurs oposició i concurs de mèrits derivats de les OOP ordinàries de 2020 i 2022 i extraordinària de 2022, referents a personal laboral propi de l'entitat.

En la jornada del 29 d'octubre de 2024 es va iniciar el temporal de vent i pluges a la Comunitat Valenciana a conseqüència de l'episodia de dana (depressió aïllada en nivells alts), la qual cosa ha tingut conseqüències destructives en persones, béns i infraestructures de tota índole i s'ha alterat d'esta manera substancialment el funcionament normal de la societat en les zones afectades.

De conformitat amb l'apartat onzé de l'Acord de 4 de novembre de 2024, del Consell, pel qual s'adopten mesures urgents per a pal·liar els danys produïts pel temporal iniciat el 29 d'octubre de 2024 a la Comunitat Valenciana, s'acorda l'ampliació general dels terminis en tots aquells procediments no vençuts de competència de l'Administració de la Generalitat i del seu sector públic instrumental que estiguen en tramitació.

D'acord amb l'article 32 de la Llei 39/2015, d'1 d'octubre, del procediment administratiu comú de les administracions públiques, es permet concedir d'ofici una ampliació dels terminis establits, que no excedisca de la mitat d'estos, si les circumstàncies ho aconsellen i amb això no es perjudiquen drets de tercers, i atés que l'ampliació de terminis haurà de produir-se, en tot cas, abans del venciment del termini de què es tracte i en cap cas podrà ser objecte d'ampliació un termini ja vençut.

En virtut d'això, i fent ús de la competència establida en l'article 8.2.f) del Decret  5/2013, de 4 de gener, del Consell, pel qual s'aprova el Reglament d'organització i funcionament de CulturArts Generalitat (actual Institut Valencià de Cultura),

RESOLC

*Primer*

Ampliar d'ofici en tres mesos els terminis no vençuts per a dictar les resolucions de la Direcció General de l'IVC per les quals es publiquen les relacions definitives de persones que han superat els processos selectius per a l'ingrés com a personal laboral fix de l'entitat relatives als processos selectius en tramitació que finalitzen amb anterioritat al 31 de desembre de 2024.

*Segon*

Publicar la present resolució en el *Diari Oficial de la Generalitat Valenciana*.

Contra la present resolució no és possible interposar cap recurs, d'acord amb el que es disposa en l'article 32.3 de la Llei 39/2015, d'1 d'octubre, sense perjuí del procedent contra la resolució que pose fi al procediment.

  

València, 18 de novembre de 2024

Álvaro López-Jamar Caballero

Director general